Erdo‘g‘an Isroil bosh vazirini terrorchi deb atadi

Turkiya prezidenti Rajab Toyyib Erdo‘g‘an mamlakat janubidagi Adana shahridan televideniye orqali qilgan chiqishida Isroil bosh vaziri Binyamin Netanyahuni okkupant va terrorchi deb atadi. U isroilliklar rahbariga qaratilgan bu fikrini juma kuni G‘azo sektorida 16 nafar falastinlikning o‘limi va mingdan ortiq kishining jarohatlanishi bilan tugagan qurolli to‘qnashuvdan keyin bildirmoqda.
«Sen terrorchisan. Tarix sen falastinliklarga bergan azoblaringni unutmaydi»,— deya Erdo‘g‘anning so‘zlarini keltirgan Anadolu.
Turkiya prezidenti Isroil bosh vazirining turklar armiyasi Suriyaning Afrinida amalga oshirgan harbiy kampaniya bo‘yicha bildirgan e'tirozlariga ham javob qaytargan. 
«Netanyahu juda g‘alati va absurd bayonot berdi. Turkiya Suriyada terrorizmga qarshi qat'iy kurash olib bormoqda, Isroil esa jinoyatchilikka qarshi kurashmayapti, balki, terror siyosati yuritmoqda», - degan Turkiya prezidenti.
Turkiya rahbari Netanyahuni falastinliklarga bosim o‘tkazish va Anqarani tanqid qilishdan tiyilishga chaqirgan.
«Netanyahu obektiv bo‘lishi va Turkiyani tanqid qilishni to‘xtatishi kerak. Aks holda Isroil hukumati ham Anqaradan ijobiy munosabat kutmasin», - degan Erdo‘g‘an.
31 mart kuni minglab falastinliklar Isroil bilan chegara hududida to‘plandi va «Qaytish marshi» nomli aksiya o‘tkazdi. Bu aksiya Isroil armiyasi va politsiyachilari bilan to‘qnashuv bilan tugadi, 16 nafar falastinlik halok bo‘ldi, 1,5 mingdan ortiq kishi jarohat oldi.
1 aprelga o‘tar kechasi AQSh BMT Xavfsizlik kengashida Kuvayt tomonidan kiritilgan G‘azo sektori bo‘yicha loyihaga veto qo‘ydi. Ushbu hujjatda G‘azodagi hodisani tekshirishga chaqiriq ifodalangandi.